Skipað hefur verið í lið Fljótsdalshéraðs fyrir spurningaþættina Útsvar sem verða á dagskrá Sjónvarpsins í vetur eins og í fyrra . Liðið skipa þau Þorsteinn Bergsson , Stefán Bogi Sveinsson og Margrét Urður Snædal . Það eru því ekki miklar sviptingar á skipan liðsins , en Stefán tekur sæti Þorbjörns Rúnarssonar . Stefán ætti að vera flestum kunnur en hann var meðal annars í sigursælu liði ME í Gettu Betur á sínum tíma . Flestir ættu að þekkja til góðrar frammistöðu Fljótsdalshéraðs í þættinum síðasta vetur . Liðið tapaði þá naumlega fyrir Reykvíkingum í undanúrslitum með 66 stigum gegn 69 stigum Reykjvíkinga . Hvað hlutverkaskipan varðar hefur heyrst að Þorsteinn muni áfram taka að sér bjölluhlaupin . Ekki er enn vitað hvort Stefán eða Margrét muni taka að sér leikarahlutverkið sem Þorbjörn leysti með stakri snilldi í svokölluðum “ actionary ” hluta þáttarins . Sýningar á Útsvari hefjast föstudaginn 12. september næstkomandi . En er ekki ljóst hvenær Fljótsdalshérað mun etja kappi , eða við hverja . Umsjónarmenn þáttarins eru Sigmar Guðmundsson og Þóra Arnórsdóttir . Dómari og spurningahöfundur er Ólafur Bjarni Guðnason .